Tennis: Ashleigh Barty tirbaħ it-titlu ta' Wimbledon It-tennista numru wieħed tad-dinja, Ashleigh Barty, rebħet it-titlu femminili ta' Wimbledon hekk kif approfittat minn wirja nervuża ta' Karolina Pliskova. Barty rebħet l-ewwel 14-il punt biex ħadet vantaġġ kmieni fir-rebħa ta' 6-3 6-7 (4-7) 6-3 … u saret l-ewwel Awstraljana li kisbet dan is-suċċess mindu Evonne Goolagong Cawley għamlet dan 41 sena ilu. Iċ-Ċeka Pliskova rkuprat fit-tieni set u reġgħet sabet il-forma u l-qawwa tas-service tagħha … iżda fit-tielet set bdiet tikkommetti żbalji elementari biex l-avversarja tagħha bdiet iżżid fir-rendiment tagħha … sakemm issiġillat ir-rebħa. "Dan huwa mument inkredibbli," qalet Barty. "Irrid nirringrazzja lil kull persuna f'dan il-court. Intom għamiltu l-ħolma tiegħi tant speċjali," qalet lill-folla li ppakkjat is-Centre Court. "Barra minn hekk irrid ukoll nirringrazzja mill-qalb l-istaff tekniku tiegħu u lill-familjari li jinsabu l-Awstralja." Iż-żewġ nisa kienu qed jagħmlu d-debutt tagħhom fil-finali tal-Grand Slam ta' Wimbledon – l-ewwel darba mill-1977 li żewġ finalisti kienu ġodda.